b"\n_START_ARTICLE_\nPirkko K. Koskinen\n_START_PARAGRAPH_\nPirkko Kaarina Koskinen (18. joulukuuta 1932 Helsinki \xe2\x80\x93 9. huhtikuuta 2012 Helsinki) oli ty\xc3\xb6oikeuden professori ja eduskunnan apulaisoikeusasiamies._NEWLINE_Koskinen valmistui lainopin kandidaatiksi 1956, oikeustieteen lisensiaatiksi 1965 ja oikeustieteen tohtoriksi 1973. Varatuomarin arvon h\xc3\xa4n sai 1958 auskultoituaan Kajaanin tuomiokunnassa. H\xc3\xa4n suoritti my\xc3\xb6s MCL-tutkinnon Illinois'n yliopistossa vuonna 1963._NEWLINE_Koskinen toimi Kokoomuksen naisten liiton p\xc3\xa4\xc3\xa4sihteerin\xc3\xa4 1960\xe2\x80\x931964, Helsingin yliopiston ty\xc3\xb6oikeuden apulaisprofessorina 1977\xe2\x80\x931982 ja Lapin yliopiston ty\xc3\xb6oikeuden professorina 1982\xe2\x80\x931991. Koskinen valittiin eduskunnan apulaisoikeusasiamieheksi kaudelle 1988\xe2\x80\x931995. El\xc3\xa4kkeelle j\xc3\xa4\xc3\xa4ty\xc3\xa4\xc3\xa4n h\xc3\xa4n toimi ETYJin teht\xc3\xa4viss\xc3\xa4 Kosovossa 1999\xe2\x80\x932000._NEWLINE_Koskinen toimi luottamusteht\xc3\xa4viss\xc3\xa4 muun muassa Karjalaisen osakunnan kuraattorina._NEWLINE_Koskinen toimi kokoomuksen kaupunginvaltuutettuna Helsingiss\xc3\xa4 kolme kautta 1973\xe2\x80\x931984. H\xc3\xa4n oli j\xc3\xa4senen\xc3\xa4  teollisuuslaitosten lautakunnassa 1977\xe2\x80\x931980 ja kaupunginhallituksessa 1979\xe2\x80\x931980. H\xc3\xa4n eteni virkauralla ty\xc3\xb6oikeuden professoriksi ja eduskunnan apulaisoikeusasiamieheksi, mist\xc3\xa4 virasta h\xc3\xa4n j\xc3\xa4i el\xc3\xa4kkeelle. Yliopistourallaan Koskinen tuli tunnetuksi ty\xc3\xb6ntekij\xc3\xb6iden osallistumisj\xc3\xa4rjestelmien ja tasa-arvoasioiden tutkijana sek\xc3\xa4 arvotettuna asiantuntijana._NEWLINE_Pikko K. Koskinen laati Veikkaus Oy:lle selvityksen, jonka perustella yhti\xc3\xb6n silloinen toimitusjohtaja Matti Ahde erotettiin yhti\xc3\xb6n palveluksesta vuonna 2001."